ห่วงเด็กไทยดื่มนมน้อย เร่งจับมือเครือข่ายรณรงค์กระตุ้นเด็กดื่มนมจืดให้ได้วันละ 2 แก้ว
นพ.สุวรรณชัย วัฒนายิ่งเจริญชัย อธิบดีกรมอนามัย กล่าวในการเป็นประธานเปิดงานรณรงค์วันดื่มนมโลก 2565 “วัยเรียนวัยรุ่น ดื่มนมจืด 2 แก้ว ทุกวัน เติบโต แข็งแรง สูงสมวัย” ว่า องค์การอาหารและการเกษตรแห่งสหประชาชาติ (FAO) กำหนดให้วันที่ 1 มิถุนายนของทุกปีเป็นวันดื่มนมโลก เพื่อให้ประเทศและองค์กรต่างๆ ให้ความสำคัญและร่วมกันรณรงค์กระตุ้นการดื่มนม เนื่องจากปัจจุบันพบเด็กเตี้ยเพิ่มขึ้น จากร้อยละ 9.7 เป็น 12.9 โดยส่วนสูงเฉลี่ยเด็กอายุ 12 ปี เพศชาย 147.1 ซม. เพศหญิง 148.1 ส่วนสูงเฉลี่ยอายุ 19 ปี เพศชาย 170.9 ซม. เพศหญิง 158.1 ซม. สอดคล้องกับข้อมูลเด็กไทยดื่มนมน้อย เฉลี่ยเพียงครึ่งแก้วต่อวัน วัยเรียนดื่มทุกวันเพียง ร้อยละ 31.1 วัยรุ่นร้อยละ 14.9 สำหรับปีนี้ กรมอนามัยร่วมกับราชวิทยาลัยกุมารแพทย์แห่งประเทศไทย สถาบันโภชนาการ มหาวิทยาลัยมหิดล และเครือข่ายนมดีทุกวัยดื่มได้ทุกวัน ขับเคลื่อนงานส่งเสริมสุขภาพวัยเรียนวัยรุ่น รณรงค์ วัยเรียนวัยรุ่นดื่มนมจืดให้ได้ 2 แก้วทุกวัน ( 400 มิลลิลิตร) ขอความร่วมมือผู้ปกครองเตรียมนมไว้ที่บ้านสำหรับเด็กให้เด็กไทยดื่มนมจืดแก้วที่ 2 ที่บ้าน ร่วมกับส่งเสริมให้เด็กกินอาหารหลากหลายครบ 5 หมู่ เสริมการออกกำลังกายที่มีการกระแทกของข้อต่อ เช่น กระโดดวันละ 60 นาที รับแสงแดดและนอนให้เพียงพอ เพื่อให้เด็กมีส่วนสูงที่ดีขึ้น บรรลุเป้าหมายเด็กไทยอายุ 12 ปี เด็กชายสูงเฉลี่ย 152 ซม. เด็กหญิงสูงเฉลี่ย 153 ซม. และส่วนสูงเมื่ออายุ 19 ปี ชายสูงเฉลี่ย 175 ซม. ในปี 2570